<classify> Kikosi cha Simba kilirejea Dar es Salaam juzi kutoka Kanda ya Ziwa ambako kilikuwa na michezo ya kirafiki baada ya mechi ya Ligi Kuu dhidi ya Kagera Sugar mjini Shinyanga, na leo kitaanza mazoezi rasmi kwenye Uwanja wa Chuo Kikuu cha Dar es Salaam kujiwinda na timu hiyo ya Halmashauri ya Jiji la Mbeya.Akizungumza na gazeti hili jana, Msemaji wa Simba, Haji Manara alisema mkakati wao kuelekea kwenye mchezo huo wa Jumamosi ni kuhakikisha wanapata pointi tatu zitakazowasaidia kusogea juu hadi nafasi ya pili.Mpango wetu kutoka mwanzo ni kuhakikisha tunaondoka na pointi tatu kwa kila mchezo sasa kama kuna lolote litatokea, basi itakuwa ni mpango wa Mungu, lakini kubwa ni ushindi, alisema Manara.Katika mchezo uliopita wa ligi, Simba ilicheza dhidi ya Kagera Sugar na kuondoka na ushindi wa mabao 2-1 kwenye Uwanja wa Kambarage mjini Shinyanga wiki moja sasa.Mchezo huo ulichezwa bila kuwepo baadhi ya nyota wake kadhaa akiwemo Hassan Kessy ambaye aligoma kwenda mazoezini kutokana na madai yake na uongozi wa klabu, lakini sasa wamemaliza tofauti zao na kwa mujibu wa Manara, tayari beki huyo amesharudi kujiunga na wenzake.Aidha, kiungo Jonas Mkude ambaye alifiwa na baba yake mzazi, naye pia ataanza kuonekana kuanzia mazoezi ya leo tayari kwa mchezo huo wa Mbeya.Simba inashika nafasi ya tatu kwenye msimamo wa ligi kwa kuwa na pointi 35, nyuma ya mabingwa watetezi Azam FC wanaoshika nafasi ya pili kwa pointi 38. Yanga inaongoza ikiwa na pointi 46.  <topic>: michezo 